**Múzeum- és művészetpedagógiai program 2017. tavaszra**

**1; Madarak a térképen:** Alapvetően kézműves foglalkozásról van szó, rövid természetismereti és irodalmi tényanyaggal. A program alappillérét a tavasszal visszatérő vándormadarak adják. Az alsós korosztály számára talán a legismertebb fecske és gólya kiemelése az ideális. A foglalkozás kezdetén felsoroljuk a madarakhoz kötődő kedvelt verseket (Nemes Nagy Ágnes, Zelk Zoltán, Kányádi Sándor) nagyobb gyerekek látogatásakor a városrészhez kötődő nyugatosokra is utalunk. (például: Babits: Olvadás, A gólyakalifa; Kosztolányi: Zsivajgó természet). Röviden átismételjük, milyen madarak költöznek még el télen, miért repülnek el, hová vándorolnak és mikor térnek vissza. A foglalkozás második felében térképlapokon követjük az útvonalukat, majd keménypapír-sablonok segítségével ezekből vágjuk ki a madarak alakját. Utóbbiakból képeslap vagy rajzlapra ragasztott kollázs készíthető, további színezéssel.

**Ajánlott korcsoport:** 1-6. osztály

**Időtartam:** 90 perc

**Eszközigény:** Térképlapok, keménypapír-sablonok, ollók, ragasztók, színes ceruzák, filcek, rajzlapok, vonalzók

**2; Tojásból lesz a csoda:** A foglalkozás megtartása Húsvét előtt ideális, az április 10-i héten. A programon a teljes általános iskolás korosztály részt vehet, a cél pedig a természetes, környezettudatos dekorációs módszerek népszerűsítése. Az alkalom elején átismételjük a tojás húsvéti jelentőségét, majd összegezzük, ki milyen díszítési eljárásokat ismer. Röviden átismételjük a festő növények listáját (hagymahéj, spenót, bodza, kamilla, dió, kökény...stb), melyekkel színezhető a tojáshéj, majd azokét is, amelyek a közvetlen közelünkben megtalálhatók (pitypang, nyírlevél). Utána a csoport (felügyelettel) begyűjti a legközelebbi parkban található kellékeket, és elkészíti saját húsvéti tojását. A festő levek főzése technikai előkészületeket és fokozott felügyeletet kíván, talán érdemesebb csak a díszítéseket kiválasztani és a főzést otthonra hagyni. A dekoráció egy másik változata a pihetollak használata:

<http://www.frugalmomeh.com/2016/03/feather-easter-eggs.html>

**Ajánlott korcsoport:** 1-8. osztály

**Időtartam:** 90-120 perc

**Eszközigény:** Tojások, festő növények, növények a díszítéshez, tollak, harisnyanadrág-darabok, ragasztók, ollók

**3; A tavasz képekben – rímekben:** Az „1 művész, 1 költő” kiállításhoz kötődő foglalkozásokhoz hasonlóan a cél itt is a különféle művészeti ágak közös kezelése, összhangjának érzékeltetése. Az alkalmak ezért egy általános, ismeretterjesztő bevezetővel indulnak. A program 13 éves kortól ajánlott, alapját pedig a Bartók Béla úthoz köthető néhány művész tavaszi munkáinak megismerése jelenti. Csontváry Kosztka Tivadar három festménye (Virágzó mandulafa, Mandulavirágzás Taorminában, Tavasz Mostarban) és néhány nyugatos tavaszi verse (Babits: Tavaszi szél, Kosztolányi: Húsvét) adják a foglalkozás gerincét. A versek közös áttekintése után – a kulcsszavak kiemelésével – a résztvevők létrehozhatják saját tavaszi képüket, de az eljárás fordítottja is működhet: Csontváry képeihez is születhetnek versek.

**Ajánlott korcsoport:** 7-12. osztály

**Időtartam:** 90 perc

**Eszközigény:** Másolatok a használni kívánt képekből, versekből, rajzlapok, színes ceruzák, filcek.

**4; Anyák napja – szó szerint:** A foglalkozást legideálisabb a május 1-ji hétre ütemezni, 2017-ben Anyák napja május 7-re esik. A program nagyobb gyerekeknek (középiskolásoknak) ajánlott, a téma szerteágazó irodalmi és nyelvészeti háttere, valamint a foglalkozáshoz tartozó szituációs gyakorlat miatt. Az előzőekhez hasonlóan ismeretterjesztő bevezetővel indul, összefoglaljuk az ünnep történeti előzményeit és a tavasszal való kapcsolatát. A csoporttal közösen átismételjük a legismertebb anyát köszöntő verseket (Petőfi, Weöres Sándor, József Attila….stb.), majd rátérünk a városrészhez kötődő művészek megnyilvánulásaira (Gárdonyi: Egri csillagok Ady: Itthon). Az alkalom második felében az anya szó nyelvészeti összefüggéseit tárgyaljuk, és szituációs játékokba kezdünk az *'anyát'* tartalmazó idiómákkal. A lehetséges játékokhoz ötletek találhatók a következő webhelyeken:

<http://anyanyelvapolo.hu/derek-anya-volt-aki-szulte-szolasok-es-kozmondasok-az-edesanyakrol/>

<http://www.beugro.tv/index.php?option=com_simpleforum&view=topic&id=2&Itemid=63&limitstart=40>

**Ajánlott korcsoport:** 9-12. osztály

**Időtartam:** 90 perc

**Eszközigény:** Nyomtatott szövegek (versek, ha részletes elemzést tervezünk és kifejezések a játékhoz)

**5; Évszakok művészete:** Az alkalom az évszakok szimbolikájával foglalkozik, azon belül is a tavasz szerepével, művészeti megjelenésével. A foglalkozás összetett jellege miatt főleg a gimnáziumi korosztálynak ajánlott. Az osztály látogatása előtt indokolt lehet egyeztetni a szervező pedagógussal a gyerekek aktuális tananyagáról, igényeiről. Az előzetes megbeszélés után közösen összegezzük az évszakok művészeti jelentőségét, itt is hangsúlyozva a Bartók Béla úthoz kötődő alkotók munkáit. (például Csontváry képei, Babits: Ősz és Tavasz között) A foglalkozás második felében a látogatókat önálló alkotásra szólítjuk fel. Négy csoportot alkotnak, melyek mindegyikéhez hozzárendelünk egy évszakot. A csoport tagjai közösen dolgoznak egy nagy (A3-as méretű) lapon, feladatuk a számukra kiosztott évszak megjelenítése. Felhasználhatnak részleteket vagy másolatokat minden művészeti alkotásból, amit korábban megemlítettünk, továbbá önállóan választott színekkel, képekkel is kiegészíthetik az alkotásukat. Segítségként minden csoport használhat egy-egy napilapot / magazint, dekorációk kivágásához. Az elkészült alkotásokat később egy önálló kiállításban is megjeleníthetjük.

**Ajánlott korcsoport:** 9-12. osztály

**Időtartam:** 90 perc

**Eszközigény:** A bemutatni kívánt alkotások nyomtatott példányai, másolatai, nagyméretű rajzlapok, magazinok, ragasztó, színes ceruzák, filcek, ollók

**6; Évszakok művészete II:** A foglalkozás megegyezik a fentivel, azzal a különbséggel, hogy itt az általános iskolás korosztály lesz a célcsoport, és a bemutatott anyag is nekik megfelelő. Az évszakok váltakozását gyerekverseken keresztül érzékeltetjük (Gazdag Erzsi: Szűk esztendő, bő esztendő, Kányádi Sándor: Küküllő-Kalendárium) A foglalkozás második fele az előzőhöz hasonlóan zajlik: 4 csoport 4 nagyméretű plakátot készít el, egy-egy évszakhoz kötődően. Továbbra is használhatnak versrészleteket, kivágott képeket és színezést.

**Ajánlott korcsoport:** 4-8. osztály

**Időtartam:** 90 perc

**Eszközigény:** A bemutatni kívánt alkotások nyomtatott példányai, másolatai, nagyméretű rajzlapok, magazinok, ragasztó, színes ceruzák, filcek, ollók